Aleksandar Vučić

Aleksandar Vučić (født 1970) er en serbisk politiker for det konservative Serbias progressive parti (SNS). Han har siden 2017 vært landets president. Fra 2014 til 2017 var han statsminister.

 Liv 
Vučić studerte jus ved universitetet i Beograd. Som ung var han i England for å lære engelsk. Han var etter oppløsningen av Jugoslavia i 1991 og under Jugoslavia-krigene 1992/93  reporter for fjernsynskanalen Channel S, eid av bosniske serbere i Pale. I 1993 gikk han inn i Srpska radikalna stranka og ble valgt til medlem av Serbias parlament. 

Under Jugoslavia-krigene skal Vučić ha sagt at «for hver serber som blir drept, skal vi drepe 100 bosniere». Under rettssaken mot generalen bak Srebrenica-massakren, Ratko Mladic, i Det internasjonale krigsforbrytertribunalet for det tidligere Jugoslavia, fikk Mladic støtte fra Vučić. Under minnemarkeringen for Srebrenica-massakren i juli 2015, ble Vučić angrepet av mengden, så sikkerhetsfolkene ikke så annen råd enn å få ham inn i en bil og kjøre derfra i hast.Roger Sevrin Bruland og Kristian Elster: «Serbias statsminister jaget fra minnesermoni», NRK, 11. juli 2015

Parallelt med minnemarkeringen i 2015 var det begravelse for 136 nettopp identifiserte ofre, og minnedagen som var ment å gi håp om forsoning, ble i stedet preget av sinne og bitterhet. Rasende fremmøtte kastet steiner, flasker og sko på Vučić. En stein traff ham i ansiktet, så brillene ble knust da de falt på bakken. Børge Brende som da var norsk utenriksminister, anslo at han stod 15-20 meter fra Vučić da steinen traff. «Jeg beklager at noen ikke anerkjenner vår oppriktige hensikt om å bygge ekte vennskap mellom serbere og bosniere. Min hånd forblir utstrakt,» sa Vučić etterpå.
Det var også i juli 2015 at Serbia for første gang fordømte Srebrenica-massakren offisielt. Vučić kalte handlingene «grusomme»; men som sine forgjengere nektet han å omtale massakren som et folkemord.NTB: «Serbias statsminister angrepet under minnemarkering»,  Bergens Tidende 12. juli 2015 

I 1995 ble han valgt til generalsekretær i sitt parti. Vučić var i perioden 1998 til 2000 informasjonsminister i Mirko Marjanovićs regjering, men tapte valget om vervet som overborgermester i Beograd både i 2004 og 2008. Han var medlem av Europarådet fra juni 2006 til juni 2007.

Vučić gikk i 2008 over til Serbias progressive parti. Han var forsvarsminister fra 27. juli 2012 til 2. september 2013. Vučić ble 27. juli 2012 valg som stedfortredende statsminister. Han tiltrådte 28. april 2014 som landets statsminister.Internettsiden til Serbias regjering besøkt 1. mai 2014

Den 4. mars 2016 oppløste Serbias president Tomislav Nikolić parlamentet etter anmodning fra regjeringen og utskrev nyvalg den 24. april. Vučićs parti oppnådde 48,24% av stemmene ved valget, noe som ga det absolutt flertall i parlamentet.

Vučić ble 2. april 2017 valgt til vervet som landets president. Vučić regnes som EU-vennlig. Han avla presidenteden 5. juni 2017.«Aleksandar Vucic sworn-in as new President of the Republic of Serbia», Serbias presidentembete. I 2022 ble han gjenvalgt for fem nye år.

 Referanser 

 Eksterne lenker 




 Biografi på internettsiden til Serbias regjering
  Biografi på ''Munzinger-Archiv'

Kategori:Serbiske presidenter
Kategori:Serbias statsministre
Kategori:Personer fra Beograd